## Pravilnik o mjeriteljskim i tehničkim zahtjevima za statička brojila jalove električne energije razreda točnosti 2 i 3

### NN 47/2005 (11.4.2005.), Pravilnik o mjeriteljskim i tehničkim zahtjevima za statička brojila jalove električne energije razreda točnosti 2 i 3

# DRŽAVNI ZAVOD ZA MJERITELJSTVO

**919**

Na
temelju članka 16. stavak 3. Zakona o mjeriteljstvu (»Narod­ne novine« broj
163/03), ravnatelj Državnog zavoda za mjeriteljstvo donosi

## PRAVILNIK

### O MJERITELJSKIM I TEHNIČKIM ZAHTJEVIMA ZA STATIČKA BROJILA JALOVE ELEKTRIČNE ENERGIJE RAZREDA TOČNOSTI 2 I 3

I. OPĆE ODREDBE

Članak 1.

Ovim se pravilnikom propisuju mjeriteljski i
tehnički zahtjevi koje moraju zadovoljiti statička brojila jalove električne
energije izmjenične struje razreda točnosti 2 i 3 (u nastavku teksta »brojilo«).

Članak 2.

Odredbe
ovoga pravilnika ne odnose se na:

1)
brojila jalove energije kod kojih napon na priključnim stezaljkama prelazi 600
V (linijski napon brojila za trofazne sustave),

2)
prijenosna brojila,

3)
međusklopove za prijenos podataka do registra
brojila.

Članak 3.

Pod brojilom se prema ovom pravilniku
podrazumijeva:

1) statičko brojilo jalove energije namijenjeno
mjerenju jalove energije integracijom jalove snage tijekom vremena u kojem
struja i napon djeluju na poluvodičke (elektroničke) elemente radi stvaranja
slijeda izlaznih impulsa razmjernih količini jalove električne energije

2) statičko brojilo jalove energije opremljeno s
više registara koji se aktiviraju u određenim vremenskim razmacima koji
odgovaraju različitim tarifama

3) statičko brojilo jalove energije koje se
priključuje preko strujnih mjernih transformatora

4) statičko brojilo jalove energije koje se
priključuje preko strujnih i naponskih mjernih transformatora.

II. MJERITELJSKI I
TEHNIČKI ZAHTJEVI

1. Tehnički zahtjevi

Članak 4.

Brojilo daje podatke o izmjerenoj električnoj
energiji:

1) preko brojčanika ili digitalnog prikaza

2) preko impulsnog davača

3) preko impulsnog davača za daljinsko mjerenje.

Impulsni davač iz točke 2) stavka 1. ovog članka
koji se ne može regulirati (u nastavku teksta »impulsni davač«) mora biti
priključen iza integratora.

Članak 5.

Normalne
vrijednosti osnovne struje brojila dane su u tablici 1.

*Tablica 1.*

|  |  |
| --- | --- |
| Brojila za | Normalne vrijednosti osnovne struje (A) |
| Izravni priključak (Io) | 5-10-15-20-30-40-50 |
| Priključak preko strujnoga (stujnih) transformatora (In) | 1-2-5 |

Najveća
struja Imax za izravno priključena brojila
je cijeli umnožak osnovne struje.

Najveća
struja brojila za priključak preko mjernih transformatora Imax
može biti 1,2 In; 1,5 In ili 2 In.

Članak 6.

Normalne
vrijednosti referencijskog napona brojila dane su u
tablici 2.

*Tablica 2.*

|  |  |
| --- | --- |
| Brojila | Normalne vrijednosti referencijskog napona Un (V) |
| Za izravni priključak | 230 |
| Za priključak preko  mjernih transformatora | 100; 100/√3 |

Osim vrijednosti referencijskih
napona danih u tablici 2. ovog članka, brojila za izravan priključak mogu imati
i druge referencijske napone do 600 V, a brojila za
priključak preko mjernih transformatora mogu imati i druge referencijske
napone do 400 V.

Članak 7.

Brojilo mora imati kućište koje se može
osigurati žigovima tako da unutrašnji dijelovi brojila budu pristupačni tek
nakon uništenja žigova.

Kućište brojila mora štititi unutrašnjost
brojila odnosno mjerni sustav od prašine i vlage te od neovlaštenih zahvata
kojima bi se moglo utjecati na mjerna svojstva brojila.

Ako poklopac brojila nije proziran, za
očitavanje mora biti ugrađen jedan ili više prozorčića od prozirnoga gradiva
koji se mogu skinuti tek nakon uništenja žiga (žigova).

Brojilo čije je kućište u cijelosti ili
djelomično kovinsko, predviđeno za referencijski
napon veći od 250 V prema zemlji, mora biti opremljeno stezaljkom zaštitnog
uzemljenja i vijkom najmanje M4. Dio za uzemljenje mora se nalaziti na
pristupačnom mjestu osnovne ploče brojila, a njegova namjena mora biti jasno
označena simbolom za uzemljenje.

Članak 8.

Stezaljke brojila moraju biti grupirane u
priključnici i označene brojevima.

Kod brojila za izravni priključak mora postojati
mogućnost da se naponski krug rastavi od pripadajućega strujnog kruga pomoću
odgovarajućeg dijela na priključnici (npr. mosta).
Smještaj tog dijela mora odgovarati standardnim shemama spajanja.

Stezaljke brojila moraju biti zaštićene posebnim
poklopcem. Poklopac priključnice mora se moći zaštiti žigom, neovisno o
poklopcu brojila.

Poklopac priključnice mora poklapati same
stezaljke, vijke za pričvršćenje vodiča te potrebnu dužinu vanjskih vodiča i
njihovu izolaciju tako da se onemogućuju vanjski zahvati kojima bi se preko
stezaljki i vodiča moglo utjecati na rad brojila.

Članak 9.

Brojilo mora imati na vidljivom mjestu natpisnu
pločicu na kojoj su ispisani podaci, oznake i simboli.

Natpisi i oznake moraju biti ispisani na
hrvatskome jeziku, trajno i lako čitljivi u normalnim uvjetima rada brojila.

Članak 10.

Na natpisnoj pločici moraju biti navedeni
sljedeći podaci:

1) ime i naziv ili znak proizvođača i mjesto
proizvodnje;

2) tvornička oznaka tipa brojila;

3) natpis o vrsti brojila (npr.
»trofazno brojilo jalove energije«, »trofazno transformatorsko brojilo jalove
energije« itd.);

4) tvornički broj i godina proizvodnje;

5) referencijski napon
u »V« ili »kV« (npr. 3 x 230/400 V);

6) podaci o struji

– za brojila za izravni priključak podaci o
osnovnoj i najvećoj struji u »A«

(npr. 10(40) A ili
10-40 A)

– za brojila za priključak preko strujnih
mjernih transformatora podaci o sekundarnoj nazivnoj struji strujnoga mjernog
transformatora, na koji se brojilo priključuje (npr.
5 (5) A ili /5 A).

Podaci o nazivnoj i najvećoj struji brojila mogu
se nalaziti u oznaci tipa brojila

7) referencijska
frekvencija u »Hz« (npr. 50 Hz);

8) razred točnosti (npr.
2 ili r.t. 2);

9) stalnica brojila u imp./kvarh (npr. 1000 imp./kvarh);

10) službena oznaka mjerila;

11) mjerna jedinica (npr.
»kvarh«) koja se mora nalaziti na pločici brojčanika
ili među osnovnim podacima brojila;

12) znak »kvadrat u kvadratu« za brojila s
izolacijskim kućištem razreda zaštite II;

13) shema spoja ili broj sheme spoja;

14) natpis »suprotno registriranje spriječeno«
ili odgovarajući simbol za brojila s napravom za sprječavanje suprotnog
registriranja;

15) označene sve stezaljke na priključnici prema
standardnoj shemi spoja;

Podaci od 1) do 3) mogu biti na natpisnoj
pločici pričvršćenoj na poklopcu brojila.

Podaci od 4) do 12) moraju biti na natpisnoj
pločici koja je smještena unutar brojila, a čitljiva s vanjske strane brojila.

Ako je brojilo posebnoga tipa (npr. višetarifno brojilo kojem se
napon preklopnog uređaja razlikuje od referencijskog
napona), to treba biti navedeno na natpisnoj pločici ili na posebnoj pločici.

Brojila za priključak preko mjernih
transformatora moraju imati natpis »transformatorsko brojilo«, odnosno odgovarajući
simbol na posebnoj natpisnoj pločici, na kojoj se naknadno može upisati
prijenosni odnos (odnosi) transformatora, kojim treba množiti pokazivanje
brojača da bi se dobila energija na primarnoj strani mjernih transformatora.

Na svakome brojilu mora biti neizbrisivo
označena shema spoja. Za višefazna brojila shema spoja mora pokazivati i
redoslijed faza za koje je brojilo predviđeno. Oznake stezaljki u priključnici
brojila moraju se vidjeti na shemi spoja.

*2. Mjeriteljski zahtjevi*

Članak 11.

Ispitivanje tipa brojila obavlja se prema normama IEC 62052--11 i IEC 62053-23,
odnosno odgovarajućim hrvatskim normama i prema odredbama ovog pravilnika.

Članak 12.

Ispitivanje brojila obavlja se pri ovim uvjetima:

1)
referencijska frekvencija 50 Hz

2)
referencijska temperatura od 23 °C, ako na natpisnoj
pločici nije drugačije označeno.

Članak 13.

Vlastita potrošnja svakoga naponskog kruga
brojila pri referencijskom naponu, referencijskoj temperaturi i referencijskoj
frekvenciji ne smije prelaziti vrijednosti dane u tablici 3.

*Tablica 3.*

|  |  |  |
| --- | --- | --- |
| Brojilo | Razred točnosti | |
| 2 | 3 |
| Jednofazno i višefazno | 2 W (10 VA) | 2 W (10 VA) |

Vlastita potrošnja svakog strujnog kruga brojila
pri osnovnoj struji, referencijskoj temperaturi i referencijskoj frekvenciji, spojenog izravno ili preko
strujnog transformatora, ne smije prelaziti vrijednosti navedene u tablici 4.

*Tablica 4.*

|  |  |  |
| --- | --- | --- |
| Brojilo | Razred točnosti | |
| 2 | 3 |
| Jednofazna i višefazna | 5,0 VA | 5,0 VA |

Članak 14.

Pri referencijskim uvjetima
izolacijsko gradivo brojila ne smije tijekom vremena mijenjati svoja dielektrična svojstva u takvom opsegu koji bi bitno utjecao
na mjeriteljske osobine brojila.

Članak 15.

Ispitivanje
dielektrične čvrstoće provodi se pri ovim normalnim
uvjetima rada brojila:

1)
lokalna temperatura od 15 °C do 25 °C;

2)
relativna vlažnost zraka od 45% do 75%;

3)
atmosferski tlak od 86 kPa do 106 kPa
(860 mbar do 1060 mbar).

Članak 16.

Izolacijsko gradivo brojila mora izdržati dielektrično ispitivanje tijekom 1 minute sinusnim naponom
frekvencije 50 Hz iz izvora snage najmanje 500 VA, prema tablici 5.

Ispitivanje se provodi na brojilu sa zatvorenim
kućištem i s postavljenim poklopcem i poklopcem priključnice.

*Tablica 5.*

|  |  |  |  |
| --- | --- | --- | --- |
| Test | Primjena | Ispitni napon | Točke primjene ispitnog napona |
| A | Brojilo s kućištem zaštite I | 2 kV | a) između, s jedne strane, svih strujnih i naponskih krugova kao i pomoćnih krugova s referencijskim naponom preko 40 V, a spojenih međusobno i, s druge strane, zemlje |
| 2 kV | b) između krugova za koje nije predviđeno da u radu budu međusobno spojeni. |
| B | Brojilo s  izolacijskim kućištem zaštite II | 4 kV | a) između, s jedne strane, svih strujnih i naponskih krugova, kao i pomoćnih krugova s referencijskim naponom preko 40 V, a spojenih međusobno i, s druge strane, zemlje: 1) |
| 2 kV | b) između krugova za koje nije predvi­đe­no da u radu budu međusobno spojeni. |
| – | c) vizualni pregled kućišta brojila prema uvjetima u IEC 62052-11 |

Članak 17.

Pri ispitivanju dielektrične
čvrstoće brojila moraju biti zadovoljeni ovi zahtjevi:

1) brojilo s kovinskim kućištem mora biti
postavljeno na ravnu kovinsku ploču

2) brojilo s kućištem od izolacijskog gradiva
mora biti omotano kovinskom folijom i postavljeno na ravnu kovinsku ploču s
kojom su spojeni svi kovinski dijelovi kućišta, pristupačni na zatvorenom
brojilu

3) strujni i naponski krugovi te nosač mjernih sustava
moraju biti međusobno spojeni

4) ispitni sinusni napon mora biti priključen
između stezaljki i kovinske folije, odnosno kovinske ploče, a razmak između
stezaljki i kovinske folije, odnosno kovinske ploče mora iznositi najmanje 2
cm.

Članak 18.

Dielektrična čvrstoća između vijaka
priključnice i njezina poklopca ispituje se prema uvjetu propisanom u članku
16. ovoga pravilnika, pri čemu su vijci toliko odvijeni da otvor stezaljki bude
slobodan, a poklopac priključnice pričvršćen na priključnicu.

Članak 19.

Ako se ispitivanje dielektrične
čvrstoće brojila ponavlja, brojilo mora izdržati ispitni sinusni napon koji
iznosi 80 % od propisanog ispitnog napona u članku 16. ovoga pravilnika.

Članak 20.

Ispitivanje izolacije provodi se udarnim naponom
oblika 1,2/50 ěs, tjemene vrijednosti 7 kV s deset
impulsa jednog polariteta i deset impulsa obrnutog polariteta.

Članak 21.

Pri određivanju promjene pogreške uzrokovane
promjenom jedne od utjecajnih veličina, uvjeti i vrijednosti svih ostalih
utjecajnih veličina moraju zadovoljiti uvjete propisane u članku 30. ovoga
pravilnika.

Utjecajne veličine koje se uzimaju u obzir za
određivanje referencijskih uvjeta u kojima se obavlja
pregled te za određivanje promjena postotnih pogrešaka uzrokovanih njihovom
promjenom jesu okolna temperatura, napon pomoćnih krugova, frekvencija, valni
oblik, magnetska indukcija vanjskoga podrijetla i redoslijed faza.

Promjene postotnih pogrešaka uzrokovane
promjenom utjecajnih veličina iz stavka 2. ovog članka određuju se samo pri
ispitivanju tipa brojila.

Članak 22.

Dodatne
postotne pogreške uzrokovane promjenom nekih utjecajnih veličina dane su u
tablici 6.

*Tablica 6.*

|  |  |  |  |  |  |
| --- | --- | --- | --- | --- | --- |
| Promjene utjecajne veličine prema referencijskim uvjetima | Vrijednost struje (ujednačena opterećenja) (A) | | Faktor snage sin φ (induktivno ili kapacitivno) | Granice promjene postotne pogreške za brojila razreda točnosti | |
| Brojila za izravni  priključak | Brojila za  priključak preko  mjernih transformatora | 2 | 3 |
| Napon ±10% 1) 2) | 0,05 Io ≤ I ≤ Imax | 0,02 In ≤ I ≤ Imax | 1 | 1,0 | 2,0 |
| 0,1 Io ≤ I ≤ Ima | 0,05 In ≤ I ≤ Imax | 0,5 | 1,5 | 3,0 |
| Frekvencija ± 2% 2) | 0,05 Io ≤ I ≤ Imax | 0,02 In ≤ I ≤ Imax | 1 | 2,5 | 2,5 |
| 0,1 Io ≤ I ≤ Imax | 0,05 In ≤ I ≤ Imax | 0,5 | 2,5 | 2,5 |
| Istosmjerna komponenta u izmjeničnome strujnom krugu 3) | Imax/√2 | – | 1 | 6,0 | 6,0 |
| Stalna magnetska indukcija vanjskoga podrijetla 4) | Io | In | 1 | 3,0 | 3,0 |
| Magnetska indukcija vanjskoga podrijetla  0,5 mT 5) | Io | In | 1 | 3,0 | 3,0 |
| Elektromagnetska visokofrekventna polja | Io | In | 1 | 3,0 | 3,0 |
| Magnetsko polje pomoćnog kruga 8) | 0.05 Io | 0,05 In | 1 | 1,0 | 1,0 |

1) Za naponska područja od – 20% do – 10% i
od + 10% do + 15% granice promijene postotne pogreške su trostruke vrijednosti navedene
u tablici. Za naponsko područje ispod 0,8 Un pogreška brojila može se kretati izmedu + 10% i – 100%.

2) Preporučena ispitna točka za promjenu
naponske pogreške i promjenu frekvencijske pogreške je Io za brojila za izravni
priključak i In za brojila za priključak preko mjernih transformatora.

3) Faktor izobličenja napona treba biti
manji od 1%. Promjena postotne pogreške mjeri se pri najnepovoljnijem faznom
pomaku trećeg harmonika struje u odnosu na osnovnu struju.

4) Stalna magnetska indukcija može se
postići uporabom elektromagneta napajanog istosmjernom strujom. To se magnetsko
polje primjenjuje na sve dostupne površine na brojilu, koje je postavljeno u
normalni radni položaj. Vrijednost magnetomotorne
sile koju treba primijeniti je 100 amperzavoja.

5) Magnetska indukcija vanjskoga podrijetla
od 0,5 mT stvorena strujom čija je frekvencija
jednaka frekvenciji napona ispitivanog brojila, a pri najnepovoljnijim uvjetima
glede faze i smjera, ne smije izazvati promjenu postotne pogreške brojila koja
bi prelazila vrijednosti navedene u tablici. Magnetska se indukcija dobiva
stavljanjem brojila u središte kružnog svitka srednjega promjera 1 m,
kvadratnoga presjeka i male radijalne debljine u odnosu na promjer, te s 400 amperzavoja.

6) Kad je u kućišta brojila takav se pribor
napaja povremeno, npr. elektromagnet višetarifnog registra.

Priključak pomoćnog uređaja (pomoćnih uređaja)
mora biti označen, kako bi se mogla označila točna shema priključenja. Ako se
ti priključci ostvaruju pomoću utikača i utičnica, oni moraju biti međusobno
nezamjenjivi.

Članak 23.

Kad se pri ispitivanju tipa brojila utvrdi da se
pojedini ili svi mjerni rezultati nalaze izvan granica postotnih pogrešaka koje
su dane u tablicama 11. i 12. iz članka 33. ovoga pravilnika, vrši se pomak apscisne osi paralelno s njom za vrijednost ± 1,0% za
brojila razreda točnosti 2, a ± 1% za brojila razreda točnosti 3. Ako svi
mjerni rezultati pri tome ostanu u granicama postotnih pogrešaka koje su dane u
tablicama 11. i 12. iz članka 33. ovoga pravilnika, brojilo je ispravno.

Članak 24.

Srednji temperaturni koeficijent određuje se za
temperaturni opseg od 20 K, pri čemu se pogreške brojila određuju za
temperature 10 K više i 10 K niže od temperature, za koju se određuje srednji
temperaturni koeficijent:

Temperaturni opseg od 20 K treba se nalaziti se
u granicama od – 10 °C do + 45 °C.

Vrijednosti srednjeg temperaturnog koeficijenta
dane su u ovoj tablici 7.

*Tablica 7.*

|  |  |  |  |  |
| --- | --- | --- | --- | --- |
| Vrijednost struje (ujednačena opterećenja) (A) | | Faktor snage  sin φ  (induktivno ili kapacitivno) | Srednji  temperaturni koeficient (%/K) za brojila razreda točnosti | |
| Brojila za  izravni  priključak | Brojila zapriključak preko mjernih transformatora | 2 | 3 |
| 0,1 Io ≤ I ≤ Imax | 0,05 Io ≤ I ≤ Imax | 1 | 0,10 | 0,15 |
| 0,2 Io ≤ I ≤ Imax | 0,1 Io ≤ I ≤ Imax | 0,5 | 0,15 | 0,25 |

Članak 25.

Utjecaj kratkotrajnih strujnih preopterećenja
(kratki spoj) ispituje se na ovaj način:

1) ispitni krug za ispitivanje kratkog spoja je
praktički bez induktiviteta;

2) brojilo za izravni priključak mora izdržati
struju kratkog spoja od 30 Imax tijekom
jednoga poluperioda pri nazivnoj frekvenciji;

3) brojilo za priključak preko strujnoga
transformatora mora podnijeti struju kratkog spoja od 20 Imax
tijekom 0,5 s;

4) brojilo se mora vratiti na početnu
temperaturu tijekom jednog sata s naponskim krugovima priključenim na referencijski napon, nakon što je prije toga bilo izloženo
ispitivanju propisanom u točki 2), odnosno točki 3) ovoga članka;

Promjene pogreške nakon ovog ispitivanja, pri
nazivnoj struji i fak­to­ru
snage sin φ = 1, ne smiju prelaziti
vrijednosti navedene u tablici 8.

*Tablica 8.*

|  |  |  |  |  |
| --- | --- | --- | --- | --- |
| Brojila za | Vrijednost struje (A) | Faktor snage  sin φ  (induktivno ili kapacitivno) | Granice promjene postotne pogreške za brojila razreda točnosti (%) | |
| 2 | 3 |
| Izravni  priključak | Io | 1 | 1,5 | 1,5 |
| Priključak preko strujnih trans­formatora | Io | 1 | 1,0 | 1,5 |

Članak 26.

Utjecaj vlastitoga zagrijavanja ispituje se na
ovaj način:

1) pri otvorenim strujnim krugovima naponski
krugovi moraju biti priključeni na referencijski
napon najmanje 1 h;

2) brojilo se optereti najvećom strujom pri
faktoru snage sin φ = 1, a pogreška brojila
se određuje neposredno nakon opterećenja;

3) ispitivanje se provodi najmanje 1 sat, a
svakako dok promjena pogrješke tijekom 20 minuta nije manja od 0,2%;

4) isto se ispitivanje provodi uz faktor snage
sin φ = 0,5 (induktivno ili kapacitivno).

Promjena pogreške uzrokovana vlastitim grijanjem
ne smije prelaziti vrijednosti navedene u tablici 9.

*Tablica 9.*

|  |  |  |  |
| --- | --- | --- | --- |
| Vrijednost struje (A) | Faktor snage  sin φ  (induktivno ili kapacitivno) | Granice promjene postotne pogreške za brojila razreda točnosti (%) | |
| 2 | 3 |
| Imax | 1 | 1,0 | 1,5 |
| 0,5 | 1,5 | 2,0 |

Članak 27.

Brojilo ne smije stvarati šum preko vođenja ili
isijavanja koji bi mogao izazvati smetnje kod drugih uređaja.

Prilikom ispitivanja brojila elektrostatičko
izbijanje ne smije izazvati promjenu u registru veću od 0,01 kWh.

Prilikom ispitivanja neosjetljivosti na
elektromagnetska VF polja bez struje u strujnim krugovima i uz otvorene strujne
stezaljke primjena VF polja ne smije izazvati promjenu u registru veću od 0,01
kWh.

Ispitivanje na brze prijelazne pojave (ometajuće
impulse) također ne smije izazvati promjenu u registru veću od 0,01 kWh.

Članak 28.

Pri ispitivanju utjecaja zagrijavanja pri
najvišoj struji i 115 % referencijskog napona brojilo
ne smije doseći temperaturu koja bi mogla nepovoljno utjecati na rad brojila. Porast
temperature na bilo kojoj točki vanjske površine brojila ne smije prelaziti 25
K uz okolnu temperaturu od + 40 °C.

Članak 29.

Ispitivanje promjene postotnih pogrešaka,
uzrokovane promjenom utjecajnih veličina, provodi se pri ovim uvjetima:

1) kućište brojila je zatvoreno

2) redoslijed faza je označen u shemi spajanja

3) naponi i struje su ujednačeni:

– nijedan fazni ni linijski napon ne smije
premašivati vrijednost odgovarajućega srednjeg napona za 1%

– nijedna struja ne smije premašivati vrijednost
odgovarajuće srednje struje za 2%

– razlika faza između struje i odgovarajućega
faznog napona ni pri kojem faktoru snage ne smije premašivati 2°

4) naponski i pomoćni krugovi brojila razreda
točnosti 2 i 3 priključeni su na referencijski napon
brojila najmanje jedan sat prije početka ispitivanja;

5) ispitivanje se obavlja pri referencijskim uvjetima danim u tablici 10.

*Tablica 10.*

|  |  |  |  |  |
| --- | --- | --- | --- | --- |
| Utjecajna  veličina | Referencijska  vrijednost | Dopušteno odstupanje za  brojila razreda točnosti | | |
| 2 | | 3 |
| Okolna  temperatura | Označena temperatura ili 23 °C 1) | ± 2 °C | | ± 2 °C |
| Napon | Referencijski napon | ± 1% | | ± 1% |
| Frekvencija | Referencijska frekvencija | ± 0,5% | | ± 0,5% |
| Redoslijed faza | R – S – T | – | | – |
| Naponska nesimetrija | Prisutne sve faze | – | | – |
| Valni oblik | Sinusi naponi i struje | Faktor  izobličenja manji od 2% | | Faktor  izobličenja manji od 3% |
| Stalna magnetska indukcija vanjskog podrijetla | Vrijednost indukcije 0. | – | | – |
| Magnetska indukcija stranog podrijetla pri referencijskoj učestalosti | 0 | Vrijednost indukcije koja izaziva promjenu manju od: | | |
| ± 0,3% | ± 0,3% | |
| u svakom slučaju treba biti manja od 0,05 mT 2) | | |
if !supportMisalignedColumns|  |  |  |  |  |
endif

1) Ako se ispitivanja provode pri temperaturi
različitoj od referencijske temperature, uključivo
dopuštene tolerancije, rezultat treba ispraviti primjenom odgovarajućega
temperaturnog koeficijenta brojila.

2) Ispitivanje se sastoji:

a) kod jednofaznih brojila, od određivanja
pogreški, i to najprije s brojilom normalno priključenim na glavne priključne
vodiče, a onda s obrnutim priključenjem na strujne i naponske krugove. Pola
razlike između dviju pogrešaka vrijednost je promjene pogreške. Budući da je
nepoznata faza vanjskog polja, ispitivanje treba provesti pri 0,1 Io, odnosno
0,05 In uz faktor snage sin φ = 1, te 0,2 Io, odnosno 0,1 In uz faktor
snage sin φ = 0,5 (induktivno ili kapacitivno);

b) kod trofaznih brojila provode se tri mjerenja
pri 0,1 Io, odnosno 0,05 In uz faktor snage sin φ = 1, s tim da se pri
svakom od tih mjerenja priključci strujnih i naponskih krugove tako promjene,
da se fazni pomak promijeni za 120°, a da se pritom ne promijeni redoslijed
faza. Vrijednost promjene pogreške je najveća razlika svake od tako određenih
pogrešaka i njihove prosječne vrijednosti.

*3. Ispitivanje brojila*

Članak 30.

Ispitivanje
brojila provodi se na svakom brojilu radi utvrđivanja zadovoljavanja
mjeriteljskih zahtjeva.

Članak 31.

Brojilo
ne smije davati izlazne impulse, odnosno da ne smije registrirati energiju, pri
otvorenim strujnim krugovima (stanje bez opterećenja) i pri naponskim krugovima
priključenim na 115% referencijskog napona Un.

Najmanje
trajanje ispitivanja t treba biti:

               480
x 106

∆ t ≥
------------------- (min) za brojila razreda točnosti 2

               k m
Un Imax

               300 x 106

∆ t ≥
------------------- (min) za brojila razreda točnosti 3

               k m
Un Imax

gdje
je:

k
– stalnica brojila (imp./kvah)

m
– broj mjernih elemenata brojila

Un
– referencijski napon (V)

Imax – najveća struja
brojila (A)

Za
vrijeme ovog ispitivanja ispitni izlazni uređaj brojila smije dati samo jedan
impuls.

Članak 32.

Brojilo mora početi davati izlazne impulse (polazak)
i neprekidno registrirati energiju pri struji koja ne smije prelaziti
vrijednosti dane u tablici 11.

*Tablica 11.*

|  |  |  |  |
| --- | --- | --- | --- |
| Brojila za | Faktor snage  sin φ  (induktivno ili kapacitivno) | Vrijednost struje (A)  za brojila razreda točnosti | |
| 2 | 3 |
| Izravni priključak | 1 | 0,005 Io | 0,01 Io |
| Priključak preko strujnih  Transformatora | 1 | 0,003 In | 0,005 In |

Članak 33.

Pri ispitivanju brojila prema uvjetima
propisanim u članku 29. ovog pravilnika dopuštene pogrješke su:

1) za jednofazna i trofazna brojila pri
ujednačenom opterećenju, dane u tablici 12. ovog članka:

2) za trofazna brojila opterećena jednofazno pri
simetričnim trofaznim naponima, dane u tablici 13. ovog članka.

*Tablica 12.*

|  |  |  |  |  |
| --- | --- | --- | --- | --- |
| Vrijednost struje | | Faktor snage sin φ  (induktivno ili kapacitivno) | Dopuštene pogreške (%) za brojila razreda točnosti | |
| Brojila za izravni priključak | Brojila za priključak preko mjernih  transformatora | 2 | 3 |
| 0,05 Io ≤ I ≤ 0,1 Io | 0,02 In ≤ I ≤ 0,05 In | 1 | ± 2,5 | ± 4,0 |
| 0,1 Io ≤ I ≤ Imax | 0,05 In ≤ I ≤ Imax | 1 | ± 2,0 | ± 3,0 |
| 0,1 Io ≤ I ≤ 0,2 Io | 0,05 In ≤ I ≤ 0,1 In | 0,5 | ± 2,5 | ± 4,0 |
| 0,2 Io ≤ I ≤ Imax | 0,1 In ≤ I ≤ Imax | 0,5 | ± 2,0 | ± 3,0 |
| 0,2 Io ≤ I ≤ Imax | 0,1 In ≤ I ≤ Imax | 0,25 | ± 2,5 | ± 4,0 |

*Tablica 13.*

|  |  |  |  |  |
| --- | --- | --- | --- | --- |
| Vrijednost struje | | Faktor snage sin φ (induktivno ili kapacitivno) | Granice postotnih pogrešaka za brojila razreda točnosti | |
| Brojila za izravni priključak | Brojila za priključak preko mjernih  transformatora | 2 | 3 |
| 0,1 Io ≤ I ≤ Imax | 0,05 In ≤ I ≤ Imax | 1 | ± 3,0 | ± 4,0 |
| 0,2 Io ≤ I ≤ Imax | 0,1 In ≤ I ≤ Imax | 0,5 | ± 3,0 | ± 4,0 |

Razlika između postotne pogrješke trofaznog
brojila opterećenog jednofazno i postupne pogreške pri uravnoteženom trofaznom opterećenju
osnovnom strujom Io uz sin φ = 1 za brojila za
izravni priključak, odnosno nazivnom strujom In uz sin φ
= 1 za brojila za priključak preko mjernih transformatora, ne smije iznositi
više od:

1) 2,5 % za brojila razreda točnosti 2

2) 3,5 % za brojila razreda točnosti 3.

Članak 34.

Pri ispitivanju stalnice
brojila provjerava se odnos pokazivanja energije na digitalnom prikazu
(brojčaniku) i impulsa koje daje impulsni davač.

III. ZAVRŠNE ODREDBE

Članak 35.

Ovaj
pravilnik stupa na snagu osmog dana od dana objave u »Narodnim novinama«.

Klasa:
011-02/05-07/19

Urbroj: 558-03/10-05-1

Zagreb,
23. ožujka 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 47/2005-919
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)